Document ID: 32015D0346

ΕΚΤΕΛΕΣΤΙΚΉ ΑΠΌΦΑΣΗ (ΕΕ) 2015/346 ΤΗΣ ΕΠΙΤΡΟΠΉΣ
της 9ης Φεβρουαρίου 2015
σχετικά με την έγκριση παρέκκλισης την οποία ζήτησε το Ηνωμένο Βασίλειο για τη Βόρεια Ιρλανδία κατ' εφαρμογή της οδηγίας 91/676/ΕΟΚ του Συμβουλίου για την προστασία των υδάτων από τη νιτρορρύπανση γεωργικής προέλευσης
[κοινοποιηθείσα υπό τον αριθμό C(2015) 542]
(Το κείμενο στην αγγλική γλώσσα είναι το μόνο αυθεντικό)
Η ΕΥΡΩΠΑΪΚΗ ΕΠΙΤΡΟΠΗ,
Έχοντας υπόψη τη Συνθήκη για τη λειτουργία της Ευρωπαϊκής Ένωσης,
Έχοντας υπόψη την οδηγία 91/676/ΕΟΚ του Συμβουλίου, της 12ης Δεκεμβρίου 1991, για την προστασία των υδάτων από τη νιτρορρύπανση γεωργικής προέλευσης (1), και ιδίως το τρίτο εδάφιο της παραγράφου 2 του παραρτήματος III,
Εκτιμώντας τα ακόλουθα:
(1)
Εάν η ποσότητα κοπριάς που προτίθεται να χρησιμοποιεί ένα κράτος μέλος ανά εκτάριο γης ετησίως διαφέρει από τις ποσότητες που καθορίζονται στην πρώτη πρόταση του δεύτερου εδαφίου της παραγράφου 2 του παραρτήματος III της οδηγίας 91/676/ΕΟΚ και στο στοιχείο α) του ίδιου εδαφίου, η εν λόγω ποσότητα επιβάλλεται να καθορίζεται κατά τρόπο που να μη θέτει σε κίνδυνο την επίτευξη των στόχων οι οποίοι καθορίζονται στο άρθρο 1 της εν λόγω οδηγίας και πρέπει να αιτιολογείται με βάση αντικειμενικά κριτήρια, όπως η παρατεταμένη καλλιεργητική περίοδος και οι καλλιέργειες με μεγάλη πρόσληψη αζώτου.
(2)
Στις 14 Δεκεμβρίου 2007 η Επιτροπή εξέδωσε την απόφαση 2007/863/ΕΚ (2) σχετικά με την έγκριση παρέκκλισης την οποία ζήτησε το Ηνωμένο Βασίλειο για τη Βόρεια Ιρλανδία κατ' εφαρμογή της οδηγίας 91/676/ΕΟΚ για την προστασία των υδάτων από τη νιτρορρύπανση γεωργικής προέλευσης, επιτρέποντας τη διασπορά ζωικής κοπριάς μέχρι το ανώτατο όριο των 250 kg αζώτου ανά εκτάριο ετησίως, υπό ορισμένες συνθήκες, σε γεωργικές εκμεταλλεύσεις που διαθέτουν χορτολιβαδικές εκτάσεις σε ποσοστό τουλάχιστον 80 %.
(3)
Στις 24 Φεβρουαρίου 2011 η Επιτροπή εξέδωσε την απόφαση 2011/128/ΕΕ (3), για την τροποποίηση της απόφασης 2007/863/ΕΚ και την παράταση της παρέκκλισης έως τις 31 Δεκεμβρίου 2014.
(4)
Η παρέκκλιση που χορηγήθηκε με την απόφαση 2007/863/ΕΚ, όπως τροποποιήθηκε με την απόφαση 2011/128/ΕΕ, αφορούσε 145 γεωργικές εκμεταλλεύσεις το 2013, οι οποίες αντιστοιχούσαν περίπου στο 0,59 % του συνολικού αριθμού των εκμεταλλεύσεων και στο 0,42 % της ολικής καθαρής γεωργικής έκτασης.
(5)
Στις 10 Οκτωβρίου 2014 το Ηνωμένο Βασίλειο υπέβαλε στην Επιτροπή αίτημα παρέκκλισης βάσει του τρίτου εδαφίου της παραγράφου 2 του παραρτήματος III της οδηγίας 91/676/ΕΟΚ όσον αφορά την περιφέρεια της Βόρειας Ιρλανδίας.
(6)
Το Ηνωμένο Βασίλειο εφαρμόζει πρόγραμμα δράσης στο σύνολο της επικράτειάς του σύμφωνα με το άρθρο 3 παράγραφος 5 της οδηγίας 91/676/ΕΟΚ, όσον αφορά την περιφέρεια της Βόρειας Ιρλανδίας.
(7)
Η έκθεση της Επιτροπής προς το Συμβούλιο και το Ευρωπαϊκό Κοινοβούλιο για την εφαρμογή της οδηγίας 91/676/ΕΟΚ για την προστασία των υδάτων από τη νιτρορρύπανση γεωργικής προέλευσης, η οποία βασίστηκε στις εκθέσεις που υπέβαλαν τα κράτη μέλη για την περίοδο 2008-2011, δείχνει ότι, στο Ηνωμένο Βασίλειο, σε όλους τους σταθμούς παρακολούθησης για τα υπόγεια ύδατα οι μέσες συγκεντρώσεις νιτρικών ενώσεων είναι χαμηλότερες από 50 mg/l και στο 93 % των σταθμών παρακολούθησης οι μέσες συγκεντρώσεις νιτρικών ενώσεων είναι χαμηλότερες από 25 mg/l, όσον αφορά την περιφέρεια της Βόρειας Ιρλανδίας. Για τα επιφανειακά ύδατα, όλοι οι σταθμοί παρακολούθησης έχουν μέσες συγκεντρώσεις νιτρικών ενώσεων κάτω των 25 mg/l.
(8)
Ο αριθμός των μονάδων ζωικού κεφαλαίου και η χρήση χημικών λιπασμάτων μειώθηκαν κατά τα προηγούμενα έτη. Ο αριθμός των βοοειδών, των πουλερικών και των προβάτων μειώθηκε αντιστοίχως κατά 5 %, 5 % και 10 %, ενώ ο αριθμός των χοίρων αυξήθηκε κατά 4 % από την περίοδο 2004-2007 έως την περίοδο 2008-2011. Κατά την περίοδο 2008-2011 το άζωτο από τη ζωική κοπριά ήταν κατά μέσο όρο 117 kg/ha. Πρόκειται για μείωση 6,4 % σε σύγκριση με την περίοδο 2004-2007. Κατά την περίοδο 2008-2011 το πλεόνασμα φωσφόρου ήταν κατά μέσο όρο 13,6 kg/ha. Πρόκειται για μείωση 30,1 % σε σύγκριση με την περίοδο 2004-2007. Κατά την περίοδο 2008-2011 η χρήση χημικών αζωτούχων λιπασμάτων μειώθηκε κατά 18,4 % κατά μέσο όρο σε σύγκριση με την περίοδο 2004-2007. Κατά την περίοδο 2008-2011 η χρήση χημικών φωσφορούχων λιπασμάτων μειώθηκε κατά 53 % κατά μέσο όρο σε σύγκριση με την περίοδο 2004-2007.
(9)
Στη Βόρεια Ιρλανδία, το 93 % των αγροτικών εκτάσεων είναι χορτολιβαδικές εκτάσεις. Συνολικά, σε γεωργικές εκμεταλλεύσεις χορτολιβαδικών εκτάσεων, το 42 % της έκτασης γης αποτελεί αντικείμενο εκτατικής εκμετάλλευσης και έχει πυκνότητα βόσκησης μικρότερη από 1 μονάδα ζωικού κεφαλαίου ανά εκτάριο και περιορισμένη χρήση λιπασμάτων, ενώ το 37 % αποτελεί αντικείμενο εκμετάλλευσης στο πλαίσιο γεωργοπεριβαλλοντικών προγραμμάτων και μόλις το 24 % αποτελεί αντικείμενο πιο εντατικής εκμετάλλευσης, σε πυκνότητα βόσκησης 2 μονάδων ζωικού κεφαλαίου ανά εκτάριο ή περισσότερο. Ποσοστό 5 % χρησιμοποιείται για τη γεωργική εκμετάλλευση αρόσιμων εκτάσεων. Η μέση χρήση χημικών λιπασμάτων σε χορτολιβαδικές εκτάσεις ανέρχεται σε 79 kg/ha για το άζωτο και σε 5 kg/ha για τον φώσφορο.
(10)
Η Βόρεια Ιρλανδία χαρακτηρίζεται από υψηλά επίπεδα βροχοπτώσεων και εδάφη με χαμηλό βαθμό αποστράγγισης. Λόγω της παρεμπόδισης της αποστράγγισης, οι δυνατότητες απονίτρωσης στην πλειονότητα των εδαφών της Βόρειας Ιρλανδίας είναι σχετικά υψηλές, μειώνοντας τη συγκέντρωση νιτρικών ενώσεων στο έδαφος και, ως εκ τούτου, τις ποσότητες νιτρικών ενώσεων που υπόκεινται σε έκπλυση.
(11)
Το κλίμα της Βόρειας Ιρλανδίας, που χαρακτηρίζεται από βροχοπτώσεις ισοκατανεμημένες καθ' όλη τη διάρκεια του έτους και σχετικά περιορισμένες ετήσιες διακυμάνσεις θερμοκρασιών, ευνοεί αυξητικές περιόδους χόρτου σχετικά μεγάλης διάρκειας, οι οποίες κυμαίνονται από 270 ημέρες ετησίως στις παράκτιες ανατολικές περιοχές έως περίπου 260 ημέρες ετησίως στις κεντρικές εκτάσεις χαμηλού υψομέτρου, όπου η γη αποτελεί αντικείμενο ενεργού διαχείρισης και γεωργικής εκμετάλλευσης.
(12)
Η Επιτροπή, αφού εξέτασε το αίτημα του Ηνωμένου Βασιλείου όσον αφορά την περιφέρεια της Βόρειας Ιρλανδίας, έχοντας λάβει υπόψη το πρόγραμμα δράσης και υπό το πρίσμα της πείρας που αποκτήθηκε από την παρέκκλιση που χορηγήθηκε με την απόφαση 2007/863/ΕΚ, όπως αυτή τροποποιήθηκε με την απόφαση 2011/128/ΕΕ, θεωρεί ότι η ποσότητα ζωικής κοπριάς που προτείνεται από τη Βόρεια Ιρλανδία, ήτοι 250 kg αζώτου ανά εκτάριο ετησίως, δεν θα βλάψει την επίτευξη των στόχων της οδηγίας 91/676/ΕΟΚ, εφόσον τηρηθούν ορισμένες αυστηρές προϋποθέσεις.
(13)
Από τις συνοδευτικές πληροφορίες που παρουσίασε η Βόρεια Ιρλανδία προκύπτει ότι η προτεινόμενη ποσότητα των 250 kg αζώτου από ζωική κοπριά ανά εκτάριο ετησίως σε εκμεταλλεύσεις των οποίων τουλάχιστον το 80 % της έκτασης είναι χορτολιβαδικές εκτάσεις, δικαιολογείται βάσει αντικειμενικών κριτηρίων, όπως οι μακρές αυξητικές περίοδοι και οι καλλιέργειες με υψηλή πρόσληψη αζώτου.
(14)
Η απόφαση 2007/863/ΕΚ, όπως τροποποιήθηκε με την απόφαση 2011/128/ΕΕ, έχει ημερομηνία λήξης την 31η Δεκεμβρίου 2014. Προκειμένου να εξασφαλιστεί ότι οι ενδιαφερόμενοι γεωργοί θα μπορέσουν να εξακολουθήσουν να επωφελούνται της παρέκκλισης, είναι σκόπιμο να εγκριθεί η παρούσα απόφαση.
(15)
Τα μέτρα που προβλέπονται στην παρούσα απόφαση είναι σύμφωνα με τη γνώμη της επιτροπής για τη νιτρορρύπανση, η οποία συστάθηκε δυνάμει του άρθρου 9 της οδηγίας 91/676/ΕΟΚ,
ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
Άρθρο 1
Εγκρίνεται, υπό τους όρους της παρούσας απόφασης, η παρέκκλιση την οποία ζήτησε το Ηνωμένο Βασίλειο για τη Βόρεια Ιρλανδία, με επιστολή της 10ης Οκτωβρίου 2014, με στόχο να επιτραπεί η χρήση μεγαλύτερης ποσότητας ζωικής κοπριάς από εκείνη που προβλέπεται στην πρώτη πρόταση του δευτέρου εδαφίου της παραγράφου 2 του παραρτήματος III και στο στοιχείο α) της οδηγίας 91/676/ΕΟΚ.
Άρθρο 2
Ορισμοί
Για τους σκοπούς της παρούσας απόφασης ισχύουν οι ακόλουθοι ορισμοί:
1. «γεωργικές εκμεταλλεύσεις χορτολιβαδικών εκτάσεων»: εκμεταλλεύσεις στις οποίες τουλάχιστον το 80 % της γεωργικής έκτασης που διατίθεται για τη διασπορά κοπριάς είναι χόρτο·
2. «ζώα βοσκής»: τα βοοειδή (εξαιρουμένων των μόσχων πάχυνσης), τα αιγοπρόβατα, τα ελάφια και τα άλογα·
3. «χόρτο»: μόνιμη ή προσωρινή χορτολιβαδική έκταση (ο όρος «προσωρινή» υποδηλώνει πρόσκαιρους λειμώνες για χρονικό διάστημα μικρότερο των τεσσάρων ετών)·
4. «αγροτεμάχιο»: μεμονωμένος αγρός ή ομάδα αγρών, ομοιογενών ως προς την καλλιέργεια, τον τύπο εδάφους και τις πρακτικές λίπανσης.
Άρθρο 3
Πεδίο εφαρμογής
Η παρούσα απόφαση εφαρμόζεται μεμονωμένα σε γεωργικές εκμεταλλεύσεις χορτολιβαδικών εκτάσεων υπό τους όρους των άρθρων 4, 5 και 6.
Άρθρο 4
Ετήσια αίτηση και ανάληψη δέσμευσης
1. Οι γεωργοί που επιθυμούν να επωφεληθούν από παρέκκλιση δυνάμει της παρούσας απόφασης υποβάλλουν ετησίως αίτηση στην αρμόδια αρχή.
2. Ταυτόχρονα με την υποβολή της ετήσιας αίτησης που αναφέρεται στην παράγραφο 1, δεσμεύονται εγγράφως να τηρούν τους όρους των άρθρων 5 και 6.
Άρθρο 5
Διασπορά κοπριάς και άλλων λιπασμάτων
1. Η ποσότητα ζωικής κοπριάς από ζώα βοσκής η οποία διασπείρεται ετησίως στο έδαφος γεωργικών εκμεταλλεύσεων χορτολιβαδικών εκτάσεων, συμπεριλαμβανομένης της διασποράς από τα ίδια τα ζώα, δεν υπερβαίνει την ποσότητα κοπριάς που περιέχει 250 kg αζώτου ανά εκτάριο, τηρουμένων των όρων των παραγράφων 2 έως 8.
2. Οι συνολικές εισροές αζώτου δεν υπερβαίνουν τις προβλεπόμενες ανάγκες της εκάστοτε καλλιέργειας σε θρεπτικά στοιχεία, συνεκτιμώντας την προσφορά από το έδαφος. Η συνολική διασπορά αζώτου διαφοροποιείται ανάλογα με την πυκνότητα βόσκησης και την παραγωγικότητα της χορτολιβαδικής έκτασης.
3. Για κάθε γεωργική εκμετάλλευση τηρείται σχέδιο λίπανσης, στο οποίο περιγράφονται η αμειψισπορά στην καλλιεργούμενη έκταση και η προγραμματισμένη διασπορά κοπριάς και άλλων λιπασμάτων. Το σχέδιο αυτό είναι διαθέσιμο στη γεωργική εκμετάλλευση για κάθε ημερολογιακό έτος πριν από την 1η Μαρτίου. Το σχέδιο λίπανσης περιλαμβάνει τουλάχιστον τα ακόλουθα:
α)
το σχέδιο αμειψισποράς, το οποίο πρέπει να προσδιορίζει την έκταση, σε εκτάρια, των αγροτεμαχίων με χόρτο και των αγροτεμαχίων με άλλες καλλιέργειες, καθώς και σκαρίφημα χάρτη στο οποίο εμφαίνεται η θέση των επιμέρους αγροτεμαχίων·
β)
τον αριθμό των μονάδων του ζωικού κεφαλαίου, περιγραφή του συστήματος στέγασης και αποθήκευσης, συμπεριλαμβανομένου του όγκου των διαθέσιμων χώρων για την αποθήκευση κοπριάς·
γ)
υπολογισμό του αζώτου κοπριάς (μείον τις απώλειες σταβλισμού και αποθήκευσης) και του φωσφόρου κοπριάς που παράγονται στη γεωργική εκμετάλλευση·
δ)
την ποσότητα, τον τύπο και τα χαρακτηριστικά της κοπριάς που διασπείρεται εκτός της γεωργικής εκμετάλλευσης ή στη γεωργική εκμετάλλευση·
ε)
τις προβλεπόμενες ανάγκες σε άζωτο και φώσφορο ανά καλλιέργεια για κάθε αγροτεμάχιο·
στ)
τα αποτελέσματα ανάλυσης του εδάφους που αφορούν την κατάστασή του ως προς το άζωτο και τον φώσφορο, εφόσον είναι διαθέσιμα·
ζ)
το είδος του λιπάσματος που πρέπει να χρησιμοποιείται·
η)
υπολογισμό της διασποράς αζώτου και φωσφόρου που προέρχονται από κοπριά σε κάθε αγροτεμάχιο·
θ)
υπολογισμό της διασποράς αζώτου και φωσφόρου που προέρχονται από χημικά και άλλα λιπάσματα σε κάθε αγροτεμάχιο.
Το σχέδιο λίπανσης αναθεωρείται το αργότερο επτά ημέρες έπειτα από οιαδήποτε αλλαγή στις γεωργικές πρακτικές, ώστε να εξασφαλίζεται η εναρμόνιση του σχεδίου και των εφαρμοζόμενων γεωργικών πρακτικών.
4. Κάθε γεωργός τηρεί λογαριασμό λίπανσης, ο οποίος περιλαμβάνει στοιχεία σχετικά με τη διαχείριση των εισροών αζώτου και φωσφόρου και τη διαχείριση των λυμάτων. Οι λογαριασμοί υποβάλλονται στις αρμόδιες αρχές για κάθε ημερολογιακό έτος.
5. Για κάθε γεωργική εκμετάλλευση χορτολιβαδικής έκτασης που επωφελείται από παρέκκλιση, ο γεωργός αποδέχεται ότι η αίτηση που αναφέρεται στο άρθρο 4 παράγραφος 1, το σχέδιο λίπανσης και οι λογαριασμοί λίπανσης υπόκεινται σε έλεγχο.
6. Προκειμένου να επιτυγχάνεται ακριβής λίπανση, κάθε γεωργός για τον οποίο έχει εγκριθεί παρέκκλιση εκτελεί περιοδική ανάλυση αζώτου και φωσφόρου στο έδαφος.
Η δειγματοληψία και η ανάλυση πρέπει να διενεργούνται τουλάχιστον μία φορά ανά τετραετία για κάθε τμήμα της γεωργικής εκμετάλλευσης που θεωρείται ομοιογενές ως προς την αμειψισπορά και τα χαρακτηριστικά του εδάφους.
Διενεργείται υποχρεωτικά τουλάχιστον μία ανάλυση ανά πέντε εκτάρια γεωργικής εκμετάλλευσης.
Τα αποτελέσματα της ανάλυσης αζώτου και φωσφόρου στο έδαφος είναι διαθέσιμα στη γεωργική εκμετάλλευση που επωφελείται από παρέκκλιση.
7. Δεν διασπείρεται ζωική κοπριά το φθινόπωρο, πριν από την καλλιέργεια χόρτου.
8. Για κάθε γεωργική εκμετάλλευση χορτολιβαδικής έκτασης που επωφελείται από παρέκκλιση, ο γεωργός εξασφαλίζει ότι το ισοζύγιο φωσφόρου, το οποίο υπολογίζεται σύμφωνα με τη μεθοδολογία που καθορίζει η αρμόδια αρχή, δεν παρουσιάζει πλεόνασμα πέραν των 10 kg φωσφόρου ανά εκτάριο ετησίως.
Άρθρο 6
Διαχείριση των γαιών
1. Ποσοστό τουλάχιστον ογδόντα τοις εκατό της έκτασης που διατίθεται για διασπορά κοπριάς στις γεωργικές εκμεταλλεύσεις καλλιεργείται με χόρτο.
2. Οι γεωργοί που επωφελούνται από ατομική παρέκκλιση εφαρμόζουν τα ακόλουθα μέτρα:
α)
οι προσωρινές χορτολιβαδικές εκτάσεις οργώνονται την άνοιξη·
β)
σε όλους τους τύπους εδάφους, αμέσως μετά το όργωμα των εκτάσεων που χρησιμοποιήθηκαν για χορτοκαλλιέργεια, ακολουθεί καλλιέργεια με μεγάλες ανάγκες σε άζωτο·
γ)
η αμειψισπορά δεν περιλαμβάνει όσπρια ή άλλα φυτά που δεσμεύουν το ατμοσφαιρικό άζωτο.
3. Ωστόσο, το στοιχείο γ) της παραγράφου 2 δεν ισχύει για το τριφύλλι σε χορτολιβαδικές εκτάσεις όπου η αναλογία του είναι μικρότερη από 50 % και για τις καλλιέργειες άλλων οσπρίων με χόρτο ως επίσπορη καλλιέργεια.
Άρθρο 7
Άλλα μέτρα
Η παρούσα παρέκκλιση εφαρμόζεται με την επιφύλαξη των μέτρων που απαιτούνται για τη συμμόρφωση με τη λοιπή ενωσιακή νομοθεσία για το περιβάλλον.
Άρθρο 8
Παρακολούθηση
1. Η αρμόδια αρχή μεριμνά ώστε να σχεδιάζονται και να επικαιροποιούνται κάθε χρόνο χάρτες στους οποίους εμφαίνονται το ποσοστό των γεωργικών εκμεταλλεύσεων χορτολιβαδικών εκτάσεων, το ποσοστό του ζωικού κεφαλαίου και το ποσοστό των γεωργικών εκτάσεων που καλύπτονται από ατομικές παρεκκλίσεις σε κάθε διοικητικό διαμέρισμα, καθώς και χάρτες των τοπικών χρήσεων γαιών.
2. Διενεργείται παρακολούθηση στο έδαφος και στα επιφανειακά και τα υπόγεια ύδατα, προκειμένου να συλλέγονται στοιχεία για τη συγκέντρωση αζώτου και φωσφόρου στο εδαφικό ύδωρ, για το ανόργανο άζωτο στην εδαφική κατατομή και για τις συγκεντρώσεις νιτρικών ιόντων στα υπόγεια και τα επιφανειακά ύδατα, σε συνθήκες παρέκκλισης και χωρίς παρέκκλιση. Η παρακολούθηση διενεργείται σε κλίμακα αγρού γεωργικής εκμετάλλευσης και στις λεκάνες απορροής γεωργικής παρακολούθησης. Οι σταθμοί παρακολούθησης περιλαμβάνουν τους βασικούς τύπους εδαφών, τα επίπεδα έντασης της καλλιέργειας, τις πρακτικές λίπανσης και τις καλλιέργειες.
3. Διενεργείται εντατική παρακολούθηση των υδάτων στις γεωργικές λεκάνες απορροής που γειτνιάζουν με τα πλέον ευάλωτα υδατικά συστήματα.
4. Εκπονούνται μελέτες για τις χρήσεις γαιών σε τοπικό επίπεδο, την αμειψισπορά και τις γεωργικές πρακτικές στις γεωργικές εκμεταλλεύσεις που επωφελούνται από ατομικές παρεκκλίσεις. Οι πληροφορίες και τα δεδομένα που συγκεντρώνονται από την ανάλυση θρεπτικών στοιχείων, όπως προβλέπεται στο άρθρο 5 παράγραφος 6, και από την παρακολούθηση, όπως προβλέπεται στην παράγραφο 2 του παρόντος άρθρου, χρησιμοποιούνται για υπολογισμούς, βάσει μοντέλου, του μεγέθους των απωλειών αζώτου και φωσφόρου από τις γεωργικές εκμεταλλεύσεις που επωφελούνται από παρέκκλιση.
Άρθρο 9
Έλεγχοι
1. Οι αρμόδιες αρχές μεριμνούν ώστε όλες οι αιτήσεις παρέκκλισης να υπόκεινται σε διοικητικό έλεγχο. Σε περίπτωση που ο έλεγχος αποδείξει ότι δεν πληρούνται οι προϋποθέσεις που προβλέπονται στα άρθρα 5 και 6, ενημερώνεται σχετικά ο αιτών. Στην περίπτωση αυτήν, η αίτηση θεωρείται απορριπτέα.
2. Καταρτίζεται πρόγραμμα καλλιεργητικών ελέγχων με βάση ανάλυση επικινδυνότητας, τα αποτελέσματα των ελέγχων προηγουμένων ετών και τα αποτελέσματα των γενικών τυχαίων ελέγχων της εφαρμογής της νομοθεσίας με την οποία έχει μεταφερθεί στο εθνικό δίκαιο η οδηγία 91/676/ΕΟΚ. Οι καλλιεργητικοί έλεγχοι καλύπτουν τουλάχιστον το 5 % των γεωργικών εκμεταλλεύσεων που επωφελούνται από ατομική παρέκκλιση και αφορούν την τήρηση των όρων των άρθρων 5 και 6 της παρούσας απόφασης. Εάν από την εξακρίβωση προκύψει μη συμμόρφωση, ενημερώνεται σχετικά ο γεωργός. Οι πληροφορίες αυτές λαμβάνονται υπόψη κατά τη λήψη της απόφασης σχετικά με την αίτηση παρέκκλισης το επόμενο έτος.
3. Παρέχονται στις αρμόδιες αρχές οι αρμοδιότητες και τα μέσα που είναι αναγκαία για την επαλήθευση της συμμόρφωσης με την παρέκκλιση που εγκρίνεται δυνάμει της παρούσας απόφασης.
Άρθρο 10
Υποβολή εκθέσεων
Οι αρμόδιες αρχές υποβάλλουν έως τον Ιούνιο κάθε έτους έκθεση με τις ακόλουθες πληροφορίες:
1.
χάρτες που απεικονίζουν το ποσοστό γεωργικών εκμεταλλεύσεων, το ποσοστό ζωικού κεφαλαίου και το ποσοστό γεωργικών εκτάσεων που καλύπτονται από ατομική παρέκκλιση για κάθε διοικητικό διαμέρισμα, καθώς και χάρτες των χρήσεων γαιών σε τοπικό επίπεδο, κατά τα αναφερόμενα στο άρθρο 8 παράγραφος 1·
2.
τα αποτελέσματα της παρακολούθησης των υπογείων και των επιφανειακών υδάτων, όσον αφορά τις συγκεντρώσεις νιτρικών ενώσεων, συμπεριλαμβανομένων πληροφοριών για τις τάσεις της ποιότητας των υδάτων, υπό συνθήκες παρέκκλισης και χωρίς παρέκκλιση, καθώς και τις επιπτώσεις της παρέκκλισης στην ποιότητα των υδάτων, κατά τα αναφερόμενα στο άρθρο 8 παράγραφος 2·
3.
τα αποτελέσματα της παρακολούθησης του εδάφους όσον αφορά τις συγκεντρώσεις αζώτου και φωσφόρου στο εδαφικό ύδωρ και το ανόργανο άζωτο στην εδαφική κατατομή, υπό συνθήκες παρέκκλισης και χωρίς παρέκκλιση, κατά τα αναφερόμενα στο άρθρο 8 παράγραφος 2·
4.
σύνοψη και αξιολόγηση των δεδομένων που συγκεντρώνονται μέσω της εντατικής παρακολούθησης των υδάτων κατά τα αναφερόμενα στο άρθρο 8 παράγραφος 3·
5.
τα αποτελέσματα των ερευνών για τις χρήσεις γαιών σε τοπικό επίπεδο, την αμειψισπορά και τις γεωργικές πρακτικές, κατά τα αναφερόμενα στο άρθρο 8 παράγραφος 4·
6.
τα αποτελέσματα των υπολογισμών, βάσει μοντέλου, του μεγέθους των απωλειών αζώτου και φωσφόρου από τις γεωργικές εκμεταλλεύσεις που επωφελούνται από ατομική παρέκκλιση, κατά τα αναφερόμενα στο άρθρο 8 παράγραφος 4·
7.
αξιολόγηση της τήρησης των όρων της παρέκκλισης, βάσει των ελέγχων σε επίπεδο γεωργικής εκμετάλλευσης, και των στοιχείων σχετικά με τις μη συμμορφούμενες γεωργικές εκμεταλλεύσεις, βάσει των αποτελεσμάτων των διοικητικών ελέγχων και των καλλιεργητικών ελέγχων, κατά τα αναφερόμενα στο άρθρο 9 παράγραφοι 1 και 2.
Άρθρο 11
Εφαρμογή
Η παρούσα απόφαση ισχύει στο πλαίσιο των κανονιστικών ρυθμίσεων του προγράμματος δράσης για τις νιτρικές ενώσεις (Βόρεια Ιρλανδία) 2014 - SR 2014 αριθ. 307.
Η παρούσα απόφαση λήγει στις 31 Δεκεμβρίου 2018.
Άρθρο 12
Η παρούσα απόφαση απευθύνεται στο Ηνωμένο Βασίλειο της Μεγάλης Βρετανίας και της Βόρειας Ιρλανδίας.
Βρυξέλλες, 9 Φεβρουαρίου 2015.

Labels: 1
20
6
18
15